
Referat fra 8. utvalgsmøte
Dato: 13. mai 2026
Sted: Kunnskapsdepartementet, Oslo
Referent: Andreas Kjeldsberg PihlTil stede fra utvalget: Anders Malthe-Sørenssen, Anne Cathrin Østebø, Erik Johansen, Gunnar C. Aakvaag, Hilde Inntjore, Inga Strümke, Malcolm Langford (på video), Monika Nerland, Barbara Wasson (på video)
Til stede fra sekretariatet: Sigurd Jorem, Andreas Kjeldsberg Pihl, Anett Holmen, Geir Ottestad, Gertie De Fraeye, Jan Fredrik Schøyen, Ola Berge

Dagsorden
1. Godkjenning av referat og dagsorden
2. Orienteringer fra utvalgsleder og sekretariat
3. Behandle utkast til kapittel 8: Hvordan skal vi prøve læring?
4. Behandle utkast til kapittel 9: Forvaltning av KI-systemer
5. Behandle innspill til ny rammeplan for lærerutdanningene
6. Eventuelt

Sak 1: Godkjenning av referat og dagsorden
Referat fra syvende utvalgsmøte og dagsorden til åttende utvalgsmøte ble godkjent uten merknader.
Sak 2: Orienteringer fra utvalgsleder og sekretariat
Sekretariatsleder orienterte om planene for overlevering av den ferdige NOU-en 6. november. Videre informerte sekretariatet om arbeidet med å samle juridisk fagekspertise til møter om utvalgte tema før sommeren. Her kan utvalgsmedlemmer som ønsker det delta fysisk eller digitalt. 
Utvalget sluttet seg til sekretariatets forslag om en mindre endring i kapittelstrukturen. Det vil medføre en forskyvning i nummereringen av kapitlene. 
Sak 3: Utkast til kapittel 8: Hvordan skal vi prøve læring?
Sekretariatet presenterte utkastet som deretter ble diskutert bredt i utvalget, delkapittel for delkapittel. Sentrale tema i diskusjonen var:
· hvordan KI utfordrer forholdet mellom læring og sertifisering, og fremstillingen av dette i kapittelet
· behov for tydeligere koblinger til andre kapitler i utredningen
· spørsmål omkring nasjonale eller institusjonelle KI-retningslinjer
· bruk av kontrollerte vurderingsformer og mulige kombinasjoner av vurderingsformer, inkludert spørsmål om etterprøvbarhet og klageordninger
· spørsmål knyttet til tilsyn ved digitale hjemmeeksamener, med vekt på juridiske, etiske og praktiske utfordringer
· risikoer og mulige gevinster ved bruk av KI i vurderingssammenheng
· bruk av KI i sensur – mulige modeller, dilemmaer og kunnskapsbehov
· karakterbegrunnelser – formål, ressursbruk og juridiske rammer
Sak 4: Utkast til kapittel 9: Forvaltning av KI-systemer
Utkastet ble presentert av sekretariatet før diskusjon i utvalget. Formålet med kapittelet, struktur og koblinger til andre deler av utredningen ble kommentert på overordnet nivå. Utvalget drøftet alternative forslag til organisasjonsmodeller for KI-forvaltning i UH-sektoren. Diskusjonen dreiet seg blant annet om infrastrukturbehov på flere nivåer, avveininger mellom fellesløsninger og lokalt handlingsrom, prinsipper for bruk av KI i læringsplattformer, behov for norske språkmodeller, involverte aktører, rollefordeling og samordningsbehov. 
Sak 5: Innspill til ny rammeplan for lærerutdanningene
Sekretariatsleder la frem et utkast til innspill fra utvalget om utformingen av forslag til ny felles rammeplan for lærerutdanningene. Utvalget kommenterte forslaget og ga sekretariatet fullmakt til å ferdigstille innspillet i samarbeid med utvalgsleder.
Sak 6: Eventuelt
Ingen saker.
Utvalget om kunstig intelligens i høyere utdanning

